Dinsdagoggend vroeg begin dit sneeu: fyn vlokkies wat warrel in die wind. Die Stars ‘n Stripes aan die vlagpaal voor die huis wapper in die teenoorgestelde rigting as gewoonlik. Ek kyk uit oor die straat met die oop erwe en die geverfde houthuise, sien hoe die sneeu teen die agtergrond van die pragtige gestroopte bome in die laagte dans, hoe die vlokke later groter word.
Daisy die hond baljaar in die sneeu, proes die sneeu van haar snoet af; Midnight die kat sit iesegrimmig op die vensterbank na buite en tuur. Die bure se kleinkind ry slee in hulle agterplaas teen die bult af, sommer so terwyl die sneeu val. Daisy gaan groet, maar dis net ‘n rukkie, dan is alles weer stil, behalwe vir die warrelende vlokkies.
Die sneeulorrie jaag teen die bult op, skraap sneeupluime uit die pad uit. Netnou gaan hy weer terugkom om die ander kant van die straat skoon te skraap. Op sy bak lê ‘n hoop vaal sout, wat hy vroeër kom strooi het sodat die sneeu makliker smelt. Nou en dan kruie ‘n motor verby: versigtig, versigtig, sodat dit nie op die ys gly wanneer die bestuurder moet rem nie. Op die groot snelweë waarsku groot borde permanent: “Bridge may be icy before road” en as mens sou wou, kan jy dramatiese video’s gaan soek van verkeersdramas.